**דברים ליום הזיכרון תשפ"ד 2024**

צפירת הדומייה, שעדיין מהדהדת באוזנינו, מציינת את המעבר משגרת יומנו הרגילה ליום הזיכרון לחללי מערכות ישראל ופעולות האיבה. ביום הזה מדינת ישראל ובתוכה קיבוץ כפר מנחם עוטים אווירת קדרות ועצב, ומתייחדים עם זכרם של הנופלים. הכאב שלכן, משפחות יקרות, הינו כאב תמידי. יום אחר יום, שנה אחר שנה, אתן נושאות את הגעגוע העז ואת הכאב העמוק על אובדן יקירכם. השנה, מהשבעה באוקטובר ועד הרגע הזה, אנחנו משלמים את המחיר הכואב ביותר שניתן להעלות על הדעת, מחיר המלחמה: אזרחים נרצחו בביתם, אחרים נחטפו ועדיין שבויים בעזה. חיילים רבים נקראו לעזרת היישובים, הגנו על המוצבים והיישובים בחירוף נפש, הצילו תחת אש תופת ונפלו לאחר מעשי גבורה הירואיים. האסון והאובדן לא פסחו על ביתנו. קהילת כפר מנחם כואבת עם המשפחות שאיבדו את יקיריהן ואבלה על שניים מבניה שנפלו בקרבות עם המחבלים. בעת הזו, האחריות מוטלת על כולנו ללא יוצא מן הכלל. זו המשמעות האמיתית והאקטואלית של הביטוי: "במותם ציוו לנו את החיים". זוהי חובתנו כלפי הנופלים. זוהי חובתנו כלפיכן, משפחות יקרות, לא רק לזכור אלא גם להתחייב ולעשות כל מאמץ להיות טובים יותר. לבנות מדינה וחברה, הראויות להקרבה של הנופלים ושלכן. עבורנו, חברי כפר מנחם, התושבים ובני המשפחות, אין זה יום זיכרון לחיילים אלמונים. אנו מכירים את המשפחות, זוכרים את השמות ואת מראה פניהם של הנופלים. את הכאב, השכול והאובדן יכול להבין רק מי שאיבד את היקר לו מכל. ולנו לא נותר אלא להשפיל מבטינו כי המילים מתגמדות מול השכול ולהבטיח שנזכור!

**יעקב רינגל גולדשמיט**- נפל בשניים עשר בנובמבר 1950 בפיצוץ מחסן המוקשים בחורשת כפר מנחם, בן 30 בנופלו.

**עמרם בן חורין**- נפל בשישה ביוני 1967 במלחמת ששת הימים בעת כיבוש העיר עזה. בן 27 בנופלו.

**יוחנן בן חורין**- נפל בשישה ביוני 1967 במלחמת ששת הימים בהסתערות צנחנים על עורף המתחם המצרי באום כתף בסיני. בן 22 בנופלו.

**דני גלבוע**- נפל בארבעה בנובמבר 1970 בתאונת דרכים ליד ג'וליס בדרכו לשירות מילואים בתעלת סואץ. בן 28 בנופלו.

**עמוס ברגר**- נפל בתשעה באוקטובר 1973 במלחמת יום הכיפורים בקרב בוקעתה נגד מארב סורי במשימת חילוץ אנשי יחידתו. בן 20 היה בנופלו.

**גבריאל ברעם**- נפל בשישה באוקטובר 1973 במלחמת יום הכיפורים על גדת תעלת סואץ מול אסמעליה מטיל נ"ט שפגע בטנק שבו היה. בן 19 בנופלו.

**ראובן כהן**- נפל בעשרה באוקטובר 1973 במלחמת יום הכיפורים בהפגזה סורית בקרבות רמת הגולן לאחר שנאלץ לנטוש את הטנק עליו פיקד. בן 27 בנופלו.

**גיא שלו**- נפל בתשעה עשר באוגוסט 1980 בפשיטת צה"ל על מעוזי מחבלים בדרום לבנון. בן 20 בנופלו.

**גדי פטיש**- לוחם שייטת. נפטר ממחלת הסרטן בשמונה בינואר 1990. בן 45 במותו.

**יואל בן אשר**- לוחם שייטת. נפטר ממחלת הסרטן בחמישה עשר באפריל 2004. בן 53 במותו.

**יובל בן יעקב-** נפל בשבעה באוקטובר 2023 בקרב עם המחבלים , תוך מאבק וגילוי אומץ לב בניסיון למנוע את חדירתם של המחבלים למוצב בו שרת בן 21 בנופלו .

**אפיק רוזנטל-**נפל בשבעה באוקטובר 2023 כאשר יצא להגן על קיבוץ נחל עוז ונפל בקרב תוך שהוא מטפל באומץ ומנסה להציל את חייהם של הפצועים. בן 20 בנופלו.

**תהיי נשמתם צרורה בצרור החיים, ויהי זכרם שמור וחקוק בליבנו לעד.**